Il-coronavirus jista' jkollu effetti aktar ħorox skont it-tipi ta' demm – rapport
Grupp ta' xjentisti Ewropej qalu li sabu żewġ varjazzjonijiet ġenetiċi li jistgħu jindikaw min hu l-aktar vulnerabbli għall-coronavirus u qalu li sabu wkoll relazzjoni mat-tip ta' demm li jkollu l-persuna marid bil-COVID-19. Ir-riżultati ġew ippubblikati l-Erbgħa fin- New England Journal of Medicine u fihom hemm spjega ta' għaliex persuni jkunu serjament morda bil-virus u oħrajn lanqas ikunu sintomatiċi għall-virus. Instab li nies bid-demm tat-Tip A għandhom riskju ogħla li jaqbdu l-coronavirus u li jiżviluppaw sintomi ħorox, filwaqt li nies bid-demm tat-Tip O għandhom riskju inqas. Dan l-istudju li ġie ppubblikat fil-ġurnal xjentifiku Ewropew isegwi ieħor li kien sar fiċ-Ċina li kien ippubblikat f'Marzu li kien juri li nies b'demm tat-Tip O jista' jkollhom aktar reżistenza għal SARS-CoV-2, il-virus li jikkawża l-COVID-19 filwaqt li skont l-istess studju Ċiniż, dawk tat-Tip A kienu nstabu f'riskju ogħla. Xjentist tad-demm li ħadem fuq ir-rapport Ewropew qal li l-professjonisti mediċi kienu injoraw l-ewwel rapport taċ-Ċiniżi għaliex kien għadu mhux maħdum tajjeb biżżejjed. Huwa jiddikjara wkoll li issa jemmen din ir-relazzjoni u jisħaq li kapaċi tkun importanti għal studji li jmiss.